  Наталья Тетерина 2018-тӥ арын «Кышкыттэмлыко но ӟечлыко сюресъёс» ӵектос улсын Удмуртиын азьвыл чакламлэсь тросгес сюрес люкетъёсты тупатозы, ивортэ элькунысь транспортъя но сюрес возёсъя министерстволэн пресс-службаез. Удысэт ивортэмъя, оглом элькунын туэ 114,7 иськемез выльдозы, нырысь-валысь 109,7 иськем чакламын вал. Торгъёсын шыръям 30 миллион манет Камбаркаысь сюресъёсты тупатъяны мыноз  — со 8 объект но 5 иськем.  «Кышкыттэмлыко но ӟечлыко сюресъёс» ӵектосэз быдэстонлы 2018-тӥ арын ваньмыз 1 миллиард 460 миллион манет чакламын — быдэн 730 миллионэн федерал коньдэтысь но Удмурт Элькунлэн бюджетысьтыз. Висъям коньдонэн туэ 49,15 иськем улосвыл сюресъёсты (12 объект) но 65,61 иськем интыысь сюресъёсты (43 объект Ижкарын но 8 объект Камбаркаын) выльдозы. Ар пумын Удмуртиысь 53 процентэз сюресъёс эсэпъёслы тупась луозы — оглом со 870,1 иськем. «Кышкыттэмлыко но ӟечлыко сюресъёс» ӵектос улсын туннэ нуналлы Ижкарысь 43 объект пӧлысь 14-яз ужъёсты нуо: Калашниковлэн проспектаз, Баранов, Щорс, Ялтинской, Самсонов, Автозавод, Молодежной, Рупасов, Союзной, Магистральной, Карл Либкнехт, Коммунаръёслэн, 9-тӥ Январь урамъёсын но Оранжерейной комплексын. Витяз объектъёсын тупатъян ужъёсты йылпумъязы ни: Пушкин, Маслюков, Аграрной, Октябрьлы 10 ар, Песочной урамъёсын. Элькун трассаосын 12 люкет пӧлысь укмысаз тупатонъёс мыно, соос пӧлысь витяз вылӥ сӥез быдэсак вӧлдэмын ни (Ижкар-Ува, Сарапул-Вотка, Якшур-Бӧдья-Шаркан, Вотка-Шаркан, Ува-Вавож).  Пусъемын, нимысьтыз саклык туэ сӥосты герӟась вурысэзлы висъяське, малы ке шуоно сое умойтэм лэсьтӥзы ке, сюреслэн со люкетэз нырысь ик пилиськылоз. Соин ик та арысен Удмуртиысь сюресъёс вылын стыкъёсты лэсьтон понна битумен но мастикаен суро материалэз куто. Та амал кӧня ке ар талэсь азьвыл элькунысь сюресъёсты выльдонын кутӥськылӥз ни, вурысъёс соку кемалы чидазы, шуиз Удмуртиысь транспортъя но сюрес возёсъя министр Алексей Горбачёв. Туннэ нуналлы Удмуртиысь 7 сюресъёс вылын 21 иськем мында сыӵе лента вӧлдэмын ни.  Тегъёс: Авто Ижкар Удмуртия сюресъёс транспортъяносюресвозёсъяминистерство  